板樟山隧道

板樟山隧道係珠海市一條重要行車隧道，隧道全長一千二百一十米，響1988年7月28號正式動工。到1990年10月，下行隧道正式完工，同年11月28號響慶祝珠海經濟特區建立十周年同步通車。之後到1992年1月2號，板樟山隧道連最後嘅上行車道都開通。據專業人士話成個隧道系統大約使咗八千八百萬人民幣。

2009年12月28號曾經搞過大型重建，直到2010年10月31號中國航展前先重建完。

2017年3月11號珠海諗住用二億四千萬人民幣擴充板樟山隧道嚟加大交通流量，即係響板樟山隧道兩邊隔離再分別各加多一隧道兩條行車線；完工之後就會變成擁有四條隧道，每條隧道兩條行車線，加埋一共有八條行車線，嚟打通呢嗰地方南北交通嘅樽頸。

背景
板樟山隧道響1988年動工，1990年通車，係當年全國最長嘅城市行車隧道，亦係連接珠海主城區拱北同香洲嘅核心通道，隧道上下行都係兩條行車線，但係目前每日車流量都高達十萬架次以上。

板樟山隧道係宜家珠海交通最塞車嘅地方之一，隧道兩邊從唔同方向十幾條行車線匯集嘅車流，要響隧道入口前迫成兩條行車線嘅隧道入面，所以經常搞到響兩邊隧道入口前面大塞車。尤其響返放工嘅繁忙時間幾乎要排成半個鐘到一個鐘先入到隧道。

設計
板樟山隧道係兩條單向行車隧道，雙向加埋有四條行車線。兩條隧道都係長一千二百一十米，淨高7.45米，設計行車速度60公里/小時，之後為咗提高板樟山隧道入面嘅通行效率，封咗翠微東路君臨酒店嘅掉頭位，就將隧道入面嘅限速提高到70公里/小時。

方向
板樟山隧道行北邊主要係去新香洲同檸溪，南邊主要係去拱北、吉大同前山。

擴建
2017年3月10號，珠海發佈板樟山隧道新增隧道工程勘察設計招標公告，以超過一千三百萬元招標呢嗰工程嘅勘測、方案設計同施工圖設計。公告入面話，板樟山新增隧道工程，即係響板樟山隧道兩邊隔離再分別各加多一隧道兩條行車線，同宜家隧道規模組成雙向四條隧道八條行車線，每條隧道總長大概係一千二百一十米。主要起隧道工程、銜接道路改造工程、機電工程、路面工程、接排水工程之類，計劃總投資大約二億四千萬，其中建安費大約一億九千二百萬。

公告指定珠海城建地產開發有限公司係建設單位，招標代理人係深圳市合創建設工程顧問有限公司，投標報名時間截係3月16號為止，並響4月6號公佈中標結果。

呢次擴建將會打通珠海南北交通樽頸位，舒緩繁忙時間交通擠塞嘅情況。

攷

類:珠海交通